Nariadenie Komisie (ES) č. 2272/2003
z 22. decembra 2003,
ktorým sa pre rok 2004 otvára colná kvóta na dovoz určitých tovarov z Turecka do Európskeho spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 o ustanovení obchodných opatrení použiteľných na určité tovary, ktoré sú výsledkom spracovania poľnohospodárskych výrobkov [1], naposledy zmenené a doplnené nariadením (ES) č. 2580/2000 [2], najmä na jeho článok 7 ods. 2,
so zreteľom na rozhodnutie Asociačnej rady ES a Turecka č. 1/97 z 29. apríla 1997 o dojednaniach použiteľných na určité spracované poľnohospodárske výrobky [3], najmä na jeho článok 1,
keďže:
(1) Rozhodnutie č. 1/97 Asociačnej rady ES a Turecka ustanovuje na podporu rozvoja obchodu v súlade s cieľmi colnej únie ročnú kvótu, pokiaľ ide o hodnotu so zreteľom na určité cestovinové výrobky dovezené do spoločenstva z Turecka. Táto kvóta by sa mala otvoriť pre rok 2004 a prístup k tejto zvýhodnenej kvóte by mal podliehať sprievodnému osvedčeniu A.TR ustanovenému v rozhodnutí č. 1/2001 Výboru pre colnú spoluprácu ES a Turecka z 28. marca 2001, ktorým sa mení a dopĺňa rozhodnutie č. 1/96 o stanovení podrobných vykonávacích pravidiel rozhodnutia č. 1/95 Asociačnej rady ES a Turecka [4].
(2) Nariadenie Komisie (EHS) č. 2454/93 z 2. júla 1993 o vykonávaní nariadenia Rady (EHS) č. 2913/92, ktorým sa ustanovuje Colný kódex spoločenstva [5], naposledy zmenené a doplnené nariadením (ES) č. 1335/2003 [6], stanovuje pravidlá pre správu colných kvót. Je potrebné ustanoviť, že colná kvóta otvorená týmto nariadením sa má spravovať v súlade s týmito pravidlami.
(3) Opatrenia ustanovené v tomto nariadení sú v súlade so stanoviskom Riadiaceho výboru pre horizontálne otázky týkajúce sa obchodovania so spracovanými poľnohospodárskymi výrobkami nevymenovanými v prílohe I,
PRIJALA TOTO NARIADENIE:
Článok 1
Colná kvóta spoločenstva stanovená v prílohe sa od 1. januára do 31. decembra 2004 otvára pre tovary dovážané z Turecka uvedené v tejto prílohe.
Prístup k tejto zvýhodnenej colnej kvóte podlieha predloženiu sprievodného osvedčenia A.TR v súlade s rozhodnutím č. 1/2001 Výboru pre colnú spoluprácu ES a Turecka.
Článok 2
Colnú kvótu spoločenstva uvedenú v článku 1 spravuje Komisia v súlade s ustanoveniami článkov 308a, 308b a 308c nariadenia (EHS) č. 2454/93.
Článok 3
Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskej únie.
Uplatňuje sa od 1. januára 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 22. decembra 2003